**Vedecká konferencia na Ústave rusínskeho jazyka a kultúry PU**

 3.-4. novembra 2016 na Ústave rusínskeho jazyka a kultúry PU v Prešove prebiehala medzinárodná vedecká konferencia pod názvom **Dynamické procesy v súčasnej slavistike,** ktorá bola venovaná 80-tým narodeninám doc. PhDr. Vasiľa Jabura, CSc. a 20. výročiu založenia lektorátu bulharského jazyka na PU. Podujatie malo bohatý vedecký a kultúrno-spoločenský program a bolo veľmi dobre zorganizované.

 Najmä zahraniční účastníci konferencie boli prijatí už 2. novembra a všetkým bolo venované večerné divadelné predstavenie v DAD. Samotná konferencia bola otvorená na druhý deň a počas doobedňajšieho programu vystúpili viacerí významní hostia, medzi ktorými bola aj veľvyslankyňa Bulharska na Slovensku **Margarita Ganeva.** Okrem iného zdôraznila myšlienku o tom, že *my Slovania sa máme stále vracať k svojim* ***koreňom****, čo je obzvlášť aktuálne v súčasnosti.* Túto ideu umocnil asi hodinový dokumentárny film, ktorý so sebou priniesli bulharskí hostia. Filmový dokument bol venovaný tradíciám Cyrila a Metóda v Bulharsku a na Slovensku. Tento film by sa veľmi hodil najmä do našich škôl. V úvodnej časti podujatia vystúpili takisto bývalí bulharskí lektori na PU. Všetkých účastníkov konferencie prijal v mene rektora PU prorektor **prof. PhDr. Milan Portík, PhD.** K účastníkom sa prihovorili riaditeľ Centra jazykov a kultúr národnostných menšín **prof. PhDr. Peter Káša, CSc.,** a riaditeľka Ústavu rusínskeho jazyka a kultúry PU **doc. PhDr. Anna Plišková, PhD.**  Za Rusínsku obrodu na Slovensku vystúpili jej predseda **Ing. Martin Karaš a Mgr. Anna Kuzmiaková.** Práve v jej vystúpení bol veľmi pútavým spôsobom predstavený život a dielo nášho jubilanta. Určite jeho najväčším vkladom do rusínskeho duchovného a kultúrneho života je **kodifikácia rusínskeho jazyka**, ktorému doc. Jabur venuje podstatnú časť svojho profesionálneho života. Túto skutočnosť ocenili všetci účastníci konferencie. Iste si v začiatkoch zápasu za rusínsky spisovný jazyk náš jubilant nemohol predstaviť, že raz na jeho počesť bude vystupovať toľko domácich a zahraničných filológov a medzi nimi bude aj predstaviteľ rusinistiky z Japonska! Jeden z večných zákonov hovorí: *Čo zaseješ, to aj zožneš*. Doc. V. Jabur a jeho najbližší spolupracovníci zasiali rusínsky jazykový duch veľmi zodpovedne a s veľkým nasadením a teraz žnú najmä úprimné a vďačné slová uznania. Je určitou symbolikou, že kodifikátor rusínskeho jazyka má ten istý deň narodenia ako Ľ. Štúr – 28. október. Aj na tomto mieste sa žiada zaželať nášmu jubilantovi:

*Mnohaja lit, blahaja lit,*

*Dobry vesla, presne pero,*

*Naj ho tišyt tot naš svit,*

*Naj mu bude furt veselo.*

Na konferencii odzneli príspevky predovšetkým z oblasti rusinistiky, no jednotlivé vystúpenia boli venované aj iným filologickým témam predovšetkým z oblasti slavistiky. Málokedy sa stáva, aby už na začiatku konferencie bol k dispozícii zborník príspevkov, ako to bolo v tomto prípade. O to ľahšie sa bolo možne zoznámiť s jednotlivými témami. Určite si za tento počin zaslúžia uznanie pracovníci Ústavu rusínskeho jazyka a kultúry. Mnoho úsilia venovala príprave a zdarnému priebehu konferencie **PhDr. Kvetoslava Koporová, PhD.**

Celý priebeh vedeckého podujatia mal vynikajúcu atmosféru, na čom má veľkú zásluhu **prof. PhDr. Júlia Dudášová, DrSc.,** ktorá bola naozajstnou dušou vedeckej konferencie. Uvedené podujatie sa mohlo realizovať najmä vďaka vedeckému projektu **Dynamické procesy v súčasnej jazykovednej slavistike VEGA č. 1/0072/14(2914-2916),** ktorého vedúcou riešiteľkou je práve prof. Dudášová.

Hodnoty tvoria ľudia a aj v oblasti rusinistiky a celkového života Rusínov zapálení ľudia vytvorili dielo, ktoré vytvára predpoklady pre rozvoj tejto karpatorusínskej národnosti na Slovensku. V starých múdrych knihách sa píše: *Národy sú kvety Zeme.* Na podobných vedeckých a kultúrno-spoločenských podujatiach si veľmi živo uvedomujeme, že *každý národ je súčasťou veľkej ľudskej kytice.*

Prof. PhDr. Jozef Sipko, PhD.

FF PU v Prešove